CELEX: C2007/297/40
Language: da
Date: 2007-12-08 00:00:00
Title: Sag C-445/07 P: Appel iværksat den 28. september 2007 af Kommissionen for De Europæiske Fællesskaber til prøvelse af dom afsagt den 18. juli 2007 af Retten i Første Instans (Anden Afdeling) i sag T-189/02, Ente per le Ville vesuviane mod Kommissionen for De Europæiske Fællesskaber

8.12.2007   
            
            
               DA
            
            
               Den Europæiske Unions Tidende
            
            
               C 297/25
            
         Appel iværksat den 28. september 2007 af Kommissionen for De Europæiske Fællesskaber til prøvelse af dom afsagt den 18. juli 2007 af Retten i Første Instans (Anden Afdeling) i sag T-189/02, Ente per le Ville vesuviane mod Kommissionen for De Europæiske Fællesskaber
   (Sag C-445/07 P)
   (2007/C 297/40)
   Processprog: italiensk
   Parter
   
      Appellant: Kommissionen for De Europæiske Fællesskaber (ved L. Flynn, som befuldmægtiget, bistået af avvocato A. Dal Ferro)
   
      Den anden part i appelsagen: Ente per le Ville vesuviane
   Appellanten har nedlagt følgende påstande
   
               —
            
            
               Rettens dom af 18. juli 2007 i sag T-189/02 ophæves, for så vidt som annullationssøgsmålet anlagt af Ente per le Ville vesuviane er blevet fremmet til realitetspåkendelse.
            
         
               —
            
            
               Ente per le Ville vesuvianes søgsmål med påstand om annullation af Kommissionens beslutning D (2002) 810111 af 13. marts 2002 afvises.
            
         
               —
            
            
               Ente per le Ville vesuviane tilpligtes at betale sagens omkostninger for begge instanser.
            
         Appelgrunde og væsentligste argumenter
   Kommissionen har gjort gældende, at dens appel af dommen afsagt af Retten i Første Instans kan antages til realitetsbehandling, eftersom Kommissionen, på trods af at den er blevet frifundet i første instans, ikke har fået medhold i sin afvisningspåstand i forhold til Ente per le Ville vesuvianes søgsmål.
   Det er Kommissionens opfattelse, at den appellerede dom er behæftet med en tilsidesættelse af fællesskabsretten, for så vidt som Ente per le Ville vesuvianes søgsmål er blevet fremmet til realitetspåkendelse, da det blev vurderet, at indstævnte var direkte berørt som omhandlet i artikel 230, stk. 4, EF. Kommissionen har gjort gældende, at når der som i denne sag foreligger en retsakt, som er adresseret til en medlemsstat, der besidder skønsbeføjelser, hvorved den kan overføre virkningerne heraf på appellanten, kan denne sidstnævnte i henhold til gældende retspraksis ikke anses for at være direkte berørt af den pågældende beslutning, uanset om den pågældende modtager fællesskabsmidler eller ej.